《埔里社》
清代·孙尔准

台东山势如连鳌，溟郣气大喷云涛。包孕隐现不可测，突兀时云脽与尻。

长风一扫净寥廓，苍峭百摺屏风高。恍移庐阜坠蛮徼，奇秀未可轻訾謷。

悬厓绝磴孰能傍，生番趫捷追猿猱。平时杀戮代耕作，强弓毒矢争先操。

岂惟人迹不敢入，赤豹骇遁玄熊嘷。安知中央大如砺，沃野顷莫开平皋。

天荒地老未开辟，土乳泫泫流春膏。迩来汉奸颇深入，争营瓯脱围𥯨簩。

南山虽锢犹有鄛，利在彼肯遗秋毫。决渠荷锸昼画井，腰镰秷秷芟蓬蒿。

野犍千头竞跳掷，驯伏渐可加笼绦。人生有性物有性，物犹就扰人何逃。

胡为巧诱复豪夺，密箐昼夜长号咷。况闻风俗亦不恶，嗜好服食同吾曹。

龙梭作镊织锦罽，鹅管书字传红毛。留客囤居若图画，待姑嚼米成香醪。

鞦韆游戏树阴底，嘴琴鼻箫声囋嘈。谁能抚摩适厥性，淳质正可资薰陶。

屯田计口授之食，角材团练收其豪。倚天争奉■布约，诅酒共饮留犁挠。

力役群趋听鼛鼓，积粟高廪堆连廒。卑枝鸟巢俯窥■，开户犬足眠生□。

武陵仙乡在人世，青溪夹岸栽红桃。花开洞口春水发，相寻我欲拿鱼鱽。

作者简介：（1772—1832）江苏金匮人，字平叔，号莱甫。嘉庆十年进士。官至闽浙总督。曾解决彰化械斗事件，安定台湾民心。为官政从宽大，努力修举水利。卒谥文靖。有《泰云堂集》。